  Анжелика Тихонова корреспондент 6-тӥ оштолэзе Ленинград улосвылысь Сестрорецк карын Зощенко нимо лыдӟетъюртын Удмурт лулчеберетлэн нуналэз ортчиз. Со сярысь «ВКонтакте» мерлыко вотэсысь бамаз Санкт-Петербургысь удмуртъёслэн бӧляксылэн ёзчиез Дмитрий Корепанов . Ужрад улсын киужъёсын, удмурт кылын книгаосын адӟытонъёс, мунё лэсьтонъя мастер-класс ортчытӥзы. Куноосты ошмесо шаермылэн аспӧртэм лулчеберетэныз тодматӥзы, лымшор но уйпал удмуртъёслэн воргорон но нылкышно дӥсьёссы сярысь веразы. «Невский италмас» ансамбль удмурт кылын кырӟанъёс быдэстӥз, эктонъя но шудонъя фольклор программа ортчытӥз. Озьы ик вань люкаськемъёс удмурт пӧрамъёсын кунояськизы. Ужрадэз Санкт-Петербургысь, Ленинград улосвылысь но Уйпал но шундыпуксён федерал округысь «Италмас» удмурт землячество, «Удмурт кенеш» огазеяськонлэн Санкт-Петербургысь но Ленинград улосвылысь ёзэтэз радъязы.  Тодэ вайытом, 2019-тӥ арын 30-тӥ куартолэзьысен 1-тӥ инвожоозь Удмуртиысь «Лудорвай» музей-заповедникын но Ижкарын нылпиослэн фольклоръя «Гуждор» улосвылкуспо праздниксы ортчоз. Тегъёс: Лулчеберет Удмуртия Санкт-Петербург УдмуртКенеш удмуртъёс  